Source: http://liberalisok.hu/?paged=191?
Timestamp: 2019-05-23 20:53:36+00:00

Document:
A kormány kettős mércéje: Altus & Századvég
Írásbeli kérdéssel fordul Fodor Gábor a Miniszterelnökség vezetőjéhez azzal kapcsolatban, hogy ha az Altus Zrt. a Fidesz szerint burkolt pártfinanszírozást folytat, akkor minek tekinthető a Századvég-csoport 16 milliárd összértékű állami megbízása.
Az Altus Zrt. uniós megbízásait a Fidesz több politikusa is burkolt pártfinanszírozásnak minősítette. Gulyás Gergely még tavaly kezdeményezett jogszerűségi vizsgálatot az Európai Bizottság és az Altus Zrt. között létrejött szerződés miatt. Tuzson Bence azt javasolta, hogy az Országgyűlés is foglalkozzon az Altus uniós megbízásával. Böröcz László, a Fidelitas elnöke ,,Új Gyurcsány-tervként” minősítette a volt miniszterelnök cégének uniós megbízását. Deutsch Tamás ,,korrupciós ügysorozatnak” nevezte azt, hogy az Altus uniós megbízást nyert el. Lázár János egyenesen az Európai Bizottsághoz futott, mert mint mondta: ,,Ha az Altusnak adnak pénzt, akkor Gyurcsány Ferencnek adnak pénzt, ha neki adnak pénzt, a DK-nak adnak támogatást”.
A Liberálisok ennek fényében most azt kérdezik Lázár Jánostól, hogy ha a Századvég-csoportnak, a kormány tanácsadó cégének ad a kormány pénzt, akkor kinek ad a kormány pénzt? Ha a Századvég-csoporthoz kerül 16 milliárd összértékű állami megrendelés, akkor melyik párthoz kerül a 16 milliárd forint az államkasszából? Ha az Altushoz jutott uniós megbízás aggodalomra ad okot és a burkolt pártfinanszírozás gyanúját veti fel a Fidesz szerint, akkor kell-e aggódnunk és burkolt pártfinanszírozásra gondolnunk a kormány tanácsadó cégéhez került 16 milliárd forint sorsa és végső helye miatt?
Szabadai Viktor: Ha kell, bíróságra megyünk a századvéges tanulmányért!
Továbbra sem tudjuk, mit tartalmaz az a tanulmány, melyet a Századvég Politikai Iskola Alapítvány készített 2013-ban a BKK-nak 20 nap alatt nettó 2,7 millió forintért. A BKK ugyanis nem tett eleget a Liberálisok közérdekű adatigénylésének és nem küldte meg a még december elején kért iratokat.
A Liberálisok már több ízben felhívták a figyelmet arra, hogy miközben a fővárosi tömegközlekedés finanszírozása okozza Budapest legnagyobb problémáját, addig a szakterület vezetői rendszeresen költik a pénzt indokolatlanul. Luxuskiadás volt a Liberálisok szerint egyebek mellett a BKK vezérkarának börzsönyi és balatonszemesi hétvégéje, de pazarlásnak tekinthető az is, hogy a hírek szerint minden eddiginél többen vesznek igénybe céges autót a munkába járáshoz. A Liberálisok most közérdekű adatigénylést nyújtottak be a BKV-hoz és a BKK-hoz, hogy kiderüljön, kik azok, akik nem ülnek föl azokra a tömegközlekedési eszközökre, melyek állapotáért, az utazás minőségéért maguk is felelősek.
A Liberálisok szerették volna megtudni azt is, miért fizetett ki a BKK csaknem 3 millió forintot a buszok utasbarát fejlesztéséről írt tanulmányra a Századvégnek, ill. a tanulmányból mit hasznosított a közlekedési vállalat a gyakorlatban. Erre azonban a törvényes határidőn belül választ nem kapott a párt, ezért ha kell, a Liberálisok bíróságon érvényesítik adatigénylésüket.
Habony Árpád közszereplő!
Tarlós István főpolgármester nem cáfolta, hogy Habony Árpád közvetített közte és Orbán Viktor között a fővárosi közlekedés finanszírozásának ügyében. Ez a beismerés is azt bizonyítja, hogy Habony Árpád operatív politikai szerepet lát el.
A Liberálisok szerint ez azt jelenti, hogy Habony Árpád közszereplő, ezért jogunk van tudni, hogy miből finanszírozza extravagáns életmódját.
Sermer Ádám: Mindenki egyért, de ki Budapestért?
Orbán Viktor politikai inkorrektsége csak Tarlós István számára lehet meglepő. Azon viszont minden budapesti joggal lepődik meg, amikor az érdekeink képviseletére felesküdött főpolgármester ezek után is lojális a miniszterelnökhöz. Ha Tarlós István a személyes ambícióin és az előre megírt szerepeken felülemelkedve megpróbálná egyszer valóban Budapest érdekeit képviselni, akkor láthatná, hogy Orbán Viktor célja a főváros kiüresítése és háttérbe szorítása: ezért tartja a főváros ügyét “irodalmi kérdésnek”. Orbán Viktor egyszerűen haragszik Budapestre és a budapestiekre. Tarlós István bármilyen hangosan is játssza mostanában az ellenálló szerepét, ha közben továbbra is bábként asszisztál a kormány tudatos pusztításához.
A főpolgármesterrel szemben, a Magyar Liberális Párt szerint a kormány Budapest-politikájával nem csupán az a probléma, hogy a Nemzeti Fejlesztési Minisztérium nem adott pénzt az agglomerációs közlekedésre. Az agglomerációs közlekedés akadálytalan működése ugyanis nem egyszerűen anyagi kérdés. A fővárosnak elemi érdeke, hogy biztosítsa a munkavállalók munkába menetelét és így az itt működő cégek, vállalkozások, szolgáltatók el tudják látni a feladataikat, ezáltal működtetni tudják Budapestet és az országot. Aki szerint az agglomerációs közlekedés fenntartása nem érdeke a fővárosnak, és jobb kezekben lenne az államnál, az egyszerűen nem érti a főváros működését, így pedig alkalmatlan arra, hogy a fővárost vezesse.
Sermer Ádám, elnök, Liberális Fiatalok Társasága – MLP
Reagálás Lázár János a mai Kormányinfón elhangzott kijelentéseire
Lázár János a mai kormányinfón azzal indokolta, hogy a Miniszterelnökség továbbra sem hozta nyilvánosságra a Századvéges tanulmányokat, hogy az ítéletet még nem kézbesítették. Lázár János ugyanakkor elismerte, hogy nem hisz abban, hogy a Kúria megváltoztatta volna a döntését. Lázár János a 2015. november 25.-i döntést követően személyesen tett arra ígéretet, hogy a Miniszterelnökség “pár napon belül” kiadja a szóban forgó tanulmányokat.
A Liberálisok örömmel segítenek Lázár Jánosnak abban, hogy pontosan miről rendelkezik a Kúria Pvf.IV.21.535/2015/6. számú ítélete, az ugyanis bárki számára elérhető a www.kuria-birosag.hu honlapon. E szerint:
Tájékoztató a Kúria közérdekű adat kiadása tárgyában meghozott Pfv.IV.21.535/2015/6. számú ítéletéről
A jogerős ítélet az információs önrendelkezési jogról és az információszabadságról szóló 2011. évi CXII. törvény (Infotv.) alapján kötelezte az alperest, hogy elektronikus formában adja ki a felperes részére a Nemzeti Fejlesztési Minisztérium, mint megrendelő, másrészről a Századvég Politikai Iskola Alapítvány, a Stategopolis Kft., valamint a Századvég Gazdaságkutató Zrt., mint vállalkozók között 2012. február 23-án létrejött szerződés alapján a vállalkozó által elkészített tanulmányok, elemzések, szakértői anyagok másolatát.
A Kúria a jogerős ítéletet hatályában fenntartotta. Megállapította, hogy az Infotv. 27.§ (2) bekezdés h) pontjában meghatározott, a közérdekű adatok megismerésének korlátozását lehetővé tevő kifejezett rendelkezést a szerzői jogról szóló 1999. évi LXXVI. törvény (Szjt.) nem tartalmaz, ezért erre hivatkozással az adatok kiadása nem tagadható meg. Az Infotv. 27.§ (5) és (6) bekezdése alapján az adatok döntés megalapozását szolgáló jellege miatt csak akkor korlátozható a közérdekű adatok kiadása, ha az adatkezelő igazolja, hogy milyen konkrét döntés alapjául szolgálnak, és megismerésük mennyiben veszélyezteti a hatékony végrehajtást, a független köztisztviselői munkát. Az alperes azonban az Infotv. 31.§ (2) bekezdésében és a Pp.164.§ (1) bekezdésében előírt bizonyítási kötelezettségének nem tett eleget. Így ez az indok sem alapozza meg a közérdekű adatok kiadásának megtagadását. Az alperes alaptalanul kérte, hogy az adatigénylés teljesítésére a Kúria az Szjt. 15/A.§-a alapján csupán a megtekintés lehetővé tételével kötelezze, mivel ez a rendelkezés az adatigénylés előterjesztése után, a jogerős ítélet meghozatalát követően lépett hatályba, ezért nem eredményezheti a jogerős ítélet jogszabálysértő voltát.
A Liberálisok felszólítják Lázár Jánost, hogy ne keressen további kibúvókat és haladéktalanul tegyen eleget a Kúria jogerős döntésének! Időhúzás helyett hozza nyilvánosságra a közpénzek milliárdjaiból finanszírozott századvéges tanulmányokat.
Bodnár Zoltán: Ami nem kell Feketének, azt elviszi Szőcs Géza baráti köre
Az Orbán-rendszer mint Kisgömböc felfal mindent. A térfoglalás és kiszorítás fő eszköze a kulturális életben a Fekete-féle MMA, de a sas nem kapkod legyek után, ahogyan az orbáni mondás tartja. Az MMA olümposzi magaslatairól a fiatal magyar írók, költők alig látszhatnak. Akadt azonban az Orbán-hívek között más, akinek kedve támadt elfoglalni a kortárs magyar irodalom eme szegletét. Szőcs Géza volt államtitkár, volt kormánybiztos, volt erdélyi magyar költő most az anyaországba telepíti erdélyi híveit és barátait.
Miközben a költségvetési források szűkösségére hivatkozva évek óta folyamatosan csökkenti a fiatal kortárs magyar irodalom támogatására fordított összeget, a kormány most 150 millió forintos tőkével megalapítja a Kárpát-medencei Tehetséggondozó Nonprofit Kft-t, ahelyett, hogy a szerény anyagi lehetőségeik ellenére is évek, évtizedek óta sikeresen működő szervezetek, a Fiatal Írók Szövetsége, a József Attila kör és más, pályakezdő, fiatal szerzőket mentoráló alkotóműhelyek támogatására fordítaná ezt a hirtelen előkerült pénzt.
A Liberálisok felszólítják a kormányt, hogy álljon el a jól körülhatárolt érdekkört és egy ízlésvilágot képviselő újabb állami intézmény létrehozásának tervétől, s az arra szánt költségvetési forrást, a magyar adófizetők pénzét a fiatal kortárs magyar irodalom ma is működő szervezeteinek támogatására fordítsa.
Back 1 … 188 189 190 191 192 193 194 … 251 Next

References: Kúria 
 Kúria 
 Kúria 
 Kúria 
 Kúria 
 Kúria